Συμμετέχουμε στη ΔΙΕΘΝΗ ΚΙΝΗΤΟΠΟΙΗΣΗ ΚΑΤΑ ΤΟΥ ΦΑΣΙΣΜΟΥ ΚΑΙ ΤΟΥ ΡΑΤΣΙΣΜΟΥ, στις 16 ΜΑΡΤΗ και και στο συλλαλητήριο που θα γίνει στην Αθήνα, Ομόνοια, 3μμ.

Οι πρόσφυγες είναι καλοδεχούμενοι. Να κλείσουν τα στρατόπεδα συγκέντρωσης. Ανοιχτά σύνορα.

Στη φυλακή οι δολοφόνοι νεοναζί.Για ένα κόσμο χωρίς νεοναζί και ρατσισμό.

Στις 16 Μάρτη 2019 κινήματα σε όλη την Ευρώπη και τον Πλανήτη διαδηλώνουμε για να νικήσει η ελπίδα και η αλληλεγγύη την απανθρωπιά των κυβερνήσεων που παίζουν το χαρτί του ρατσισμού και στρώνουν το δρόμο για την άνοδο της ακροδεξιάς και του φασισμού. Στην Βρετανία, την Γερμανία, την Αυστρία, την Γαλλία, την Πολωνία,την Δανία, την Ολλανδία, την Τουρκία, την Κύπρο, τις ΗΠΑ, τον Καναδά, την Αυστραλία, συνδικάτα και ακτιβιστές του αντιφασιστικού και αντιρατσιστικού κινήματος συντονιζόμαστε για να βάλουμε φρένο στο ρατσιστικό κατήφορο των κυβερνήσεων και για να τσακίσουμε τους φασίστες.

Ορθώνουμε το ανάστημα μας απέναντι στις ρατσιστικές πολιτικές της Ευρώπης- φρούριο, στα κλειστά σύνορα, τα στρατόπεδα συγκέντρωσης, τους φράχτες, την FRONTEX και τις περιπολίες θανάτου στη Μεσόγειο που πνίξανε χιλιάδες πρόσφυγες στο βωμό των ρατσιστικών συμφωνιών ΕΕ με την Τουρκία και τη Λιβύη. Λέμε ναι στα ανοιχτά σύνορα για τους πρόσφυγες και τους μετανάστες, να κλείσουν οι Μόριες, όλοι οι πρόσφυγες στις πόλεις σε σπίτια, όλα τα προσφυγόπουλα στα σχολεία! Τέλος στις πολιτικές αποκλεισμού των προσφύγων. Ψήφο στους μετανάστες και ίσα δικαιώματα!

Υψώνουμε τη φωνή μας για να πούμε ΠΟΤΕ ΞΑΝΑ στο φασισμό σε όλη την Ευρώπη. Ο Τραμπ τους ενισχύει, ο πρώην σύμβουλος του Στηβ Μπάνον στήνει γραφείο στις Βρυξέλλες για να συντονίσει τη διεθνή δράση των φασιστών, μπροστά στις ευρωεκλογές του επόμενου Μάη το 2019. Θα μας βρούνε μπροστά τους!

Στέλνουμε το μήνυμα ότι οι νεοναζί της Χρυσής Αυγής δεν έχουν θέση στη Βουλή και τα δημοτικά συμβούλια, αλλά μόνο στη φυλακή, με επιτάχυνση της δίκης και καταδίκη για τη δολοφονική εγκληματική οργάνωση που έστησαν, παριστάνοντας το “νόμιμο κόμμα”. Δεν θα επιτρέψουμε στους δολοφόνους του Παύλου Φύσσα και του Σαχζάτ Λουκμάν να φοράνε μάσκες για να ξεγελάσουν το κόσμο, πότε του “αγανακτισμένου γονέα”, άλλοτε το “πατριώτη” η του “ μακεδονομάχου” για να χύνουν ρατσιστικό και σοβινιστικό δηλητήριο κατά των προσφύγων και των γειτονικών λαών στα Βαλκάνια και τη Τουρκία. Καμιά ανοχή της συμμετοχής των νεοναζί σε επίσημες φιέστες στο πλευρό υπουργών της κυβέρνησης ΣΥΡΙΖΑ-ΑΝΕΛ, καμία προβολή στην ΕΡΤ.

Στις 16 Μάρτη, βροντοφωνάζουμε ότι είναι ώρα να αλλάξουμε την κοινωνία, για να ζήσουμε χωρίς εκμετάλλευση, ρατσισμό, νεοναζί, σεξισμό και κοινωνικούς αποκλεισμούς. Η δολοφονία του Ζακ/Ζackie Κωστόπουλου μας εξοργίζει και μας οδηγεί να παλέψουμε για το δικαίωμα να είμαστε διαφορετικοί/ες χωρίς φόβο σε ένα κόσμο πολύχρωμο. Η φυλάκιση της καθαρίστριας για δέκα χρόνια μας πεισμώνει να παλέψουμε για ίσα δικαιώματα για τις γυναίκες, ίση αμοιβή, για να μπει τέλος στη σεξουαλική παρενόχληση στο δρόμο, στο σπίτι και στη δουλειά.

Συμμετέχουμε στο συλλαλητήριο και ενισχύουμε οικονομικά.